“บิ๊กตู่” สั่งแก้ปัญหาฝุ่น PM 2.5 ด่วน! พร้อมวางมาตรการควบคุม-ป้องกันระยะยาว
“บิ๊กตู่” สั่งการหน่วยงานที่เกี่ยวข้อง เร่งแก้ปัญหาฝุ่น PM 2.5 ด่วน! พร้อมวางมาตรการเข้มงวด ควบคุม-ป้องกันระยะยาว 
“บิ๊กตู่” สั่งการหน่วยงานที่เกี่ยวข้อง เร่งแก้ปัญหาฝุ่น PM 2.5 ด่วน! พร้อมวางมาตรการเข้มงวด ควบคุม-ป้องกันระยะยาว
10 ม.ค. 2563

นางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรี และ รมว.กลาโหม ได้ติดตามประเมินสถานการณ์ปัญหาฝุ่นละออง PM 2.5 อย่างใกล้ชิด และสั่งการให้หน่วยงานที่เกี่ยวข้อง เช่น กระทรวงทรัพยากรธรรมชาติและสิ่งแวดล้อม (ทส.)  กระทรวงสาธารณสุข กระทรวงคมนาคม เร่งแก้ปัญหาทั้งระยะสั้นและระยะยาว พร้อมทั้งแจ้งข้อมูลข่าวสารให้ประชาชนได้รับทราบอย่างต่อเนื่อง รวมถึงข้อควรปฏิบัติ เช่น การสวมหน้ากากอนามัยคุณภาพดีที่สามารถป้องกันฝุ่นได้ และให้สังเกตอาการทางสุขภาพเบื้องต้น หากผิดปกติให้รีบไปพบแพทย์ โดยเฉพาะผู้ที่มีโรคประจำตัว
ทั้งนี้ เพื่อเป็นการเตรียมการป้องกันและแก้ไขปัญหาฝุ่นละออง PM 2.5 ในวันเด็กแห่งชาติ วันเสาร์ที่ 11 มกราคม 2563 ทส. โดยศูนย์ประสานงานและแจ้งเตือนสถานการณ์ฝุ่นละอองและหมอกควัน (ศปฝ.คพ.) ได้ประสานหน่วยงานที่เกี่ยวข้องภายใต้ “แผนปฏิบัติการขับเคลื่อนวาระแห่งชาติ การแก้ไขปัญหามลพิษด้านฝุ่นละออง”  ให้เพิ่มความเข้มงวดมาตรการในการควบคุมฝุ่นละอองจากจากแหล่งกำเนิดมลพิษ ประกอบด้วย กองบังคับการตำรวจจราจร (บก.จร.) , สำนักงานตำรวจแห่งชาติ (สตช.) ดำเนินการยกระดับความเข้มงวดในการตรวจสอบ/ตรวจวัดควันดำ
โดยตั้งจุดตรวจให้เต็มกำลัง (โดยปกติจะดำเนินการเมื่อค่าฝุ่น เกินมาตรฐานเป็นสีแดง)  ตั้งชุดปฏิบัติการฯ ตรวจวัดควันดำ ทั้งหมด 17 ชุด ในวันศุกร์ ที่ 10 ม.ค.นี้ และกำชับให้ สน. 3 แห่ง ได้แก่ สน.ตลิ่งชัน สน.ธรรมศาลา และสน.คู่ขนานลอยฟ้า เข้มงวดการห้ามรถบรรทุกเข้าเขตกรุงเทพมหานครตามช่วงเวลาที่กำหนด
นอกจากนี้ กรุงเทพมหานคร ให้สำนักงานเขตทั้ง 50 เขต เข้มงวดไม่ให้มีการเผาในที่โล่ง ดำเนินการควบคุมและลดฝุ่น จากการก่อสร้างรถไฟฟ้าและการก่อสร้างประเภทอื่นๆ  ส่วนทางด้านด้านกรมการขนส่งทางบก ดำเนินการให้ชุดตรวจการทั้ง 16 ชุด (ซึ่งเป็นการดำเนินการตามมาตรการขั้นสูงสุด ) เข้มงวดตรวจจับควันดำรถบรรทุกขนาดใหญ่และรถโดยสาร  พร้อมแจ้ง/ขอความร่วมมือผู้ประกอบการขนส่งสินค้า ไม่มีการนำรถบรรทุกสินค้าทุกประเภท(ยกเว้นสินค้าที่จำเป็น เช่น ของสด) เข้ามาในเขตชั้นในของพื้นที่กรุงเทพมหานคร
ขณะที่กรมโรงงานอุตสาหกรรม ดำเนินการควบคุมการระบายมลพิษจากโรงงานอุตสาหกรรมอย่างเข้มงวด โดยแจ้งกับโรงงานอุตสาหกรรมในการลดกำลังการผลิตในช่วงสถานการณ์ฝุ่นละอองสูง
ในส่วนจังหวัดปริมณฑล 5 จังหวัดนั้น ดำเนินการควบคุมแหล่งกำเนิดมลพิษทุกประเภท ทั้งยานพาหนะ โรงงานอุตสาหกรรม การเผาในที่โล่ง การก่อสร้าง
อย่างไรก็ตาม ขณะนี้หน่วยงานต่างๆได้เร่งปฏิบัติการลดปริมาณฝุ่นในอากาศ ทั้งมาตรการระยะเร่งด่วน และระยะยาวอย่างต่อเนื่อง ไม่ได้ละเลยเพิกเฉยต่อปัญหาดังกล่าว และขอความร่วมมือจากทุกภาคส่วนในการแก้ปัญหาอย่างยั่งยืนต่อไปด้วย
 
 
 